আমাদের সবার বসবাসের জায়গা এই সুন্দর পৃথিবী। শুধু কি আমরা মানুষরা এই পৃথিবীর বাসিন্দা? অবশ্যই না। আমাদের পায়ের নিচের সবুজ দূর্বাঘাস। দিনের আকাশের সূর্য রাতের চাঁদ-তারা। জানালার পাশে মাথা উঁচু করে দাঁড়িয়ে থাকা লম্বা নারকেল গাছ। নারকেলের পাশের আম, জাম, লিচু, জামরুল গাছ। বাগানে সুবাস ছড়ানো ফুল। ফুলের ওপর বসা রঙিন প্রজাপতি। জামরুলের ডালে বসা পাখি। দাদুর বাড়ির পাশ দিয়ে বয়ে চলা ছোট্ট নদী। নদীর ছোট বড় মাছ, কাঁকড়া, সাপ, ব্যাঙ। বনের বাঘ, সিংহ, ভাল্লুক, বিশাল হাতি আরও কত কী! আমাদের চারপাশে ওরা সবাই মিলে-মিশে আছে। এই যে দেখছো কালো কুৎসিত কাক, সে-ও আমাদের এই পৃথিবীর বাসিন্দা। সবাইকে নিয়ে আমাদের পরিবেশ। একজনকে ছাড়া আরেকজন অচল। যেমন ধরো, কুৎসিত ঐ কাক যদি না থাকে মরা পশু-পাখি ময়লা আবর্জনায় ভরে যাবে সুন্দর নগর-বন্দর আর গ্রাম। তাই পরিবেশের প্রয়োজনেই কাককে বাঁচিয়ে রাখতে হবে। জানালার পাশের কিংবা বনের সবুজ গাছ কেটে শেষ করলে বৃষ্টি হবে না। প্রকৃতি শ্যামলিমা হারিয়ে মরুভূমিতে পরিণত হবে। মাটির নিচের পানির স্তর নিচে নেমে গিয়ে ভূমিকম্পের সৃষ্টি হয়ে সব কিছু মাটির সাথে মিশে যাবে। আর নদী সে তো মানবসভ্যতার প্রাণ। তাই তো পৃথিবীর সব বড় বড় শহর গড়ে উঠেছে নদীর কোলে। এই যেমন; বুড়িগঙ্গার কোলে ঢাকা, টেমসের কোলে লন্ডন।